Wedstrydknoeiery in rugby ondersoekArgieffoto Die Suid-Afrikaanse Rugbyunie (Saru) het Donderdag gesê hy gaan bewerings van wedstrydknoeiery by klubs in die Wes-Kaap ondersoek. Oregan Hoskins, president van Saru, het gesê ŉ prokureur is aangestel om vermeende pogings om die uitslae van wedstryde in Boland-klubrugby te wysig, te ondersoek. “Bewerings dat van die uitslae verander is, of ŉ poging aangewend is om uitslae te verander, is baie ernstig. Dit maak nie saak op watter vlak van die spel dit plaasvind nie,” het Hoskins gesê. Hoskins sê niemand is nog aangekla nie. “Die ondersoekbeampte se eerste funksie is om die meriete van die bewyse te ondersoek en dit dan aan die uitvoerende hoof voor te hou vir moontlike stappe. Dit is in hierdie stadium nog baie moeilik om te sê hoe lank die ondersoek gaan voortduur, maar dit is ernstige aanklagte en dit moet dringend opgelos word,” het hy bygevoeg. Lees ook: Knoeiery in Boland word ondersoek